Καίσαρας Βοργίας

Ο Καίσαρας Βοργίας (Cesare Borgia, 13 Σεπτεμβρίου 1475 - 12 Μαρτίου 1507) ήταν γιος του Ροδρίγου Βοργία (μετέπειτα πάπα Αλεξάνδρου ΣΤ΄). Από τον πατέρα του διορίστηκε καρδινάλιος. Ο πατέρας του τον βοήθησε να σχηματίσει ηγεμονία στην Κεντρική και Βόρεια Ιταλία. Όντως, ο Καίσαρας έγινε δούκας του κράτους της Ρωμανίας κοντά στη Ρώμη και κατέκτησε επίσης τις πόλεις Ρίμινι, Πέζαρο, Ουρμπίνο και άλλες πόλεις της Κεντρικής Ιταλίας. Ήταν αδίστακτος και δεν απέφευγε ούτε το έγκλημα για να επιτύχει τα σχέδιά του. Ήταν το υπόδειγμα του ηγεμόνα, που καταλαμβάνει την εξουσία μέσω τύχης και ξένων όπλων, όπως στο σύγγραμμα Ο Ηγεμόνας του Νικολό Μακιαβέλι, χρησιμοποιώντας όλα τα μέσα, χωρίς διάκριση, ώστε να διασφαλίσει την εξουσία που κατέλαβε. Ο θάνατος τού πατέρα του και η δική του αρρώστια υπήρξαν οι αφορμές της καταστροφής τού κράτους της Ρομάνια που δημιούργησε (1503). Παρά την προσπάθεια τού Καίσαρα να το ανασυγκροτήσει, δεν στάθηκε δυνατό. Ο ίδιος βρήκε τον θάνατο σε ενέδρα των εχθρών του το 1507. 

Στην τηλεοπτική σειρά "The Borgias" (2011 - 2013) είναι από τα βασικά πρόσωπα, αν και η σειρά επικεντρώνεται στις πράξεις και τις δολοπλοκίες του πατέρα του Ροδρίγου (πάπα Αλεξάνδρου ΣΤ΄) από την στιγμή που ο τελευταίος ανέλαβε την εξουσία μέχρι την γέννηση του νόθου γιου της αδελφής του Καίσαρα, της Λουκρητίας, από τον ιπποκόμο της.

Πρώιμος βίος 
Όπως και με άλλα κομμάτια της ζωής του Καίσαρα Βοργία, η ακριβής ημερομηνία γέννησής του αποτελεί κέντρο διαφωνίας. Γεννήθηκε στο Σουμπιάκο της Ρώμης, είτε το 1475 είτε το 1476. Ήταν ο νόθος υϊός του Καρδινάλιου Ροδρίγου Βοργία, μετέπειτα Πάπα Αλέξανδρου ΣΤ', και της Ιταλίδας ερωμένης του Βανότσα ντι Κατανέι, για την οποία δεν έχουμε πολλές πληροφορίες. Η οικογένεια των Βοργία είχε τις ρίζες της στο Βασίλειο της Βαλένθια, και ανήλθε σε θέσεις εξουσίας κατά το δεύτερο μισό του 15ου αιώνα. Ο θείος του Καίσαρα, Αλφόνσο Βοργίας (1378-1458), επίσκοπος της Βαλένθια, εξελέγη ως Πάπας Κάλλιστος Γ΄, το 1455. Ο πατέρας του Καίσαρα, Πάπας Αλέξανδρος ο ΣΤ', ήταν ο πρώτος Πάπας που αναγνώρισε δημόσια τα παιδιά του από την εξωγαμία σχέση του. 

Ο Στεφάνο Ινφεσούρα γράφει ότι ο Καρδινάλιος Βοργίας είπε ψέματα ότι ο Καίσαρας ήταν ο νόμιμος υϊός ενός άλλου άντρα- του Ντομενίκο ντ' Αρινιάνο, νόμιμου συζύγου της Βανότσα ντι Κατανέι.

Καριέρα

Εκκλησία 
Αρχικά ο Καίσαρας προοριζόταν για μία καριέρα στην εκκλησία. Μετά το σχολείο, στην Περούτζα και στην Πίζα, ο Καίσαρας μελέτησε νομικά στο Studium Urbis (σήμερα: Πανεπιστήμιο Σαπιέντσα Ρώμης). Διορίστηκε επίσκοπος της Παμπλόνα στα 15 και αρχιεπίσκοπος της Βαλένθια στα 17. Επιπλέον, το 1493 έγινε αρχιεπίσκοπος στο Καστρ και στο Ελν. Το 1494 έγινε ηγούμενος στο αβαείο του Άγιου Μιχαήλ, στη Γαλλία. Την εκλογή του πατέρα του σε Πάπα ακολούθησε ο διορισμός του Καίσαρα σε Καρδινάλιο, στα 18 του χρόνια.

Οι ελπίδες του Πάπα Αλέξανδρου ΣΤ' για την οικογένεια των Βοργία βασίζονταν στο αδερφό του Καίσαρα, Ιωάννη, τον οποίο διόρισε επικεφαλή των στρατιωτικών δυνάμεων των παπικών κρατών. Ο Ιωάννης δολοφονήθηκε το 1497, μία δολοφονία που παρέμεινε ανεξιχνίαστη. Αρκετοί υποψιάστηκαν τον Καίσαρα ως δολοφόνο, αφού η εξαφάνιση του αδερφού του θα μπορούσε επιτέλους να ανοίξει τον δρόμο για αυτόν για μία καριέρα στον στρατός την οποία και ο ίδιος λαχταρούσε. Ένα δεύτερο κίνητρο αποτελούσε η επίληση της διαμάχης μεταξύ τους για την Σάντσα της Αραγονίας, συζύγου του νεότερου αδερφού των δύο, Τζιόφρε, και ερωμένης και του Καίσαρα και του Ιωάννη. Ο ρόλος του Καίσαρα στη δολοφονία δεν έχει ποτέ διαλευκανθεί. Ακόμα και αν ο αδερφός του δεν είχε δολοφονηθεί, ο Καίσαρας θα εξασφάλιζε μία θέση στην εξουσία. Είναι επίσης πιθανό ότι ο Ιωάννης σκοτώθηκε λόγω κάποιας σεξουαλικής σχέσης που διατηρούσε.

Στις 17 Αυγούστου 1498, ο Καίσαρας έγινε το πρώτο άτομο στην ιστορία που κρέμασε τον κόκκινο μανδύα του και απαρνήθηκε τη θέση του ως Καρδινάλιο, ώστε να ακολουθήσει μία καριέρα στο στρατό. Την ίδια μέρα, ο Λουδοβίκος ο ΙΒ' της Γαλλίας του έδωσε το αξίωμα του Δούκα του Βαλεντινουά. Αυτός ο τίτλος, όπως και ο προηγούμενος ως Καρδινάλιος της Βαλένθια, εξηγούν ίσως το ψευδώνυμό του, "Βαλεντίνο"

Οικογένεια
Νυμφεύτηκε την Καρλόττα, κόρη του Αλαίν Α΄ κυρίου του Αλμπρέ και είχε τέκνα:
 Λουίζα 1500-1553, παντρεύτηκε πρώτα τον Λουδοβίκο Β΄ ντε λα Τρεμουάλ στρατηγό & κυβερνήτη της Βουργουνδίας και μετά τον Φίλιππο των Βουρβόνων κύριο του Μπουσέ.

Από μη νόμιμες σχέσεις είχε φυσικά τέκνα:
 (νόθος) Τζιρόλαμο, νυμφεύτηκε την Ισαβέλλα κοντέσα του Κάπρι.
 (νόθη) Λουκρέτσια η νεότερη, πήγε και έζησε στην Αυλή της Φερράρα στη θεία της Λουκρητία την πρεσβύτερη.

Δικτυακοί τόποι 
"Σινιόρε Μακιαβέλλι... γελάστε!" Ιστότοπος παράστασης βασισμένης στον Ηγεμόνα του Νικολό Μακιαβέλλι, όπου μεταξύ άλλων περιγράφεται η διαιώνιση του υποδείγματος του Καίσαρα Βοργία.

Παραπομπές 

Βοργίες
Ιταλοί καρδινάλιοι
Κοντοτιέροι
Βοργιας Καισαρας
Επίσκοποι του 15ου αιώνα
Ιταλοί Επίσκοποι